62024CJ0252
ROZSUDOK SÚDNEHO DVORA (deviata komora)
z 8. mája 2025 (
*1
)
„Návrh na začatie prejudiciálneho konania – Colná únia – Spoločný colný sadzobník – Kombinovaná nomenklatúra – Colné zatriedenie – Položky 2106 a 2202 – Potravinový doplnok v tekutej forme“
Vo veci C‑252/24,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Curtea de Apel Bucureşti (Odvolací súd Bukurešť, Rumunsko) z 28. februára 2024 a doručený Súdnemu dvoru 9. apríla 2024, ktorý súvisí s konaním:
Prisum Healthcare SRL
proti
Autoritatea Vamală Română,
SÚDNY DVOR (deviata komora),
v zložení: predseda deviatej komory N. Jääskinen, sudcovia M. Condinanzi (spravodajca) a R. Frendo,
generálny advokát: M. Campos Sánchez‑Bordona,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
Prisum Healthcare SRL, v zastúpení: I. A. Hrisafi‑Josan a M. Petcu, avocați,
–
rumunská vláda, v zastúpení: E. Gane, L. Ghiţă a A. Wellman, splnomocnené zástupkyne,
–
poľská vláda, v zastúpení: B. Majczyna, splnomocnený zástupca,
–
Európska komisia, v zastúpení: A. Demeneix a T. Isacu de Groot, splnomocnené zástupkyne,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu položiek 2106 a 2202 kombinovanej nomenklatúry uvedených v prílohe I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), v znení vyplývajúcom z vykonávacieho nariadenia Komisie (EÚ) 2022/1998 z 20. septembra 2022 (Ú. v. EÚ L 282, 2022, s. 1) (ďalej len „KN“).
2
Tento návrh bol podaný v rámci sporu medzi spoločnosťou Prisum Healthcare SRL a Autoritatea Vamală Română (rumunský colný úrad) týkajúceho sa colného zatriedenia potravinového doplnku s názvom „Feroglobin liquid plus“.
Právny rámec
Medzinárodné právo
3
Harmonizovaný systém opisu a číselného označovania tovaru (ďalej len „HS“) bol zavedený Medzinárodným dohovorom o harmonizovanom systéme opisu a číselného označovania tovaru, uzavretým 14. júna 1983 v Bruseli [Zbierka zmlúv Organizácie Spojených národov, zv. 1503, s. 4, č. 25910 (1988)], v rámci Svetovej colnej organizácie (ďalej len „WCO“) a schváleným spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288).
4
WCO za podmienok stanovených v článku 8 tohto dohovoru schvaľuje vysvetlivky a stanoviská k zatriedeniu prijaté výborom pre HS, ktorý bol zriadený článkom 6 tohto dohovoru.
5
Kapitola 21 HS má názov „Rôzne jedlé prípravky“ a zahŕňa položku 2106 HS s názvom „Potravinové prípravky inde nešpecifikované ani nezahrnuté“.
6
Kapitola 22 HS má názov „Nealkoholické a alkoholické nápoje a ocot“ a zahŕňa položku 2202 HS s názvom „Vody, vrátane minerálnych vôd a sýtených vôd, obsahujúce pridaný cukor alebo ostatné sladidlá alebo ochucujúce látky a ostatné nealkoholické nápoje, okrem ovocných alebo zeleninových štiav položky 2009“.
7
Vysvetlivky k položke 2106 HS znejú takto:
„…
Zatrieďujú sa sem najmä:
…
16.
Prípravky, často označované ako potravinové doplnky, pozostávajúce alebo založené na jednom alebo viacerých mineráloch, vitamínoch, aminokyselinách, koncentrátoch, výťažkoch, izolátoch alebo podobných formách látok prítomných v potravinách, alebo syntetických verziách takýchto látok, predkladané ako doplnok bežnej stravy. Zahŕňajú tieto výrobky, aj keď obsahujú aj sladidlá, farbivá, arómy, vonné látky, nosiče, plnidlá, stabilizátory alebo iné pomocné technologické látky. Tieto výrobky sú často v obaloch, na ktorých sa uvádza, že udržiavajú organizmus v dobrom zdravotnom stave alebo celkovú pohodu, zlepšujú športový výkon, zabraňujú prípadným nedostatkom vo výžive alebo upravujú suboptimálne hladiny živín.
Tieto prípravky neobsahujú dostatočné množstvo účinných látok na to, aby mali terapeutický alebo profylaktický účinok proti iným chorobám alebo ochoreniam, ako sú dotknuté nedostatky vo výžive. Ostatné prípravky obsahujúce dostatočné množstvo účinných látok na to, aby mali terapeutický alebo profylaktický účinok proti špecifickej chorobe alebo ochoreniu, sú vylúčené (položky 30.03 alebo 30.04).“ [neoficiálny preklad]
8
Podľa vysvetliviek HS týkajúcich sa položky 2202 tohto systému:
„A)
Vody, vrátane minerálnych vôd a sýtených vôd, obsahujúce pridaný cukor alebo ostatné sladidlá alebo ochucujúce látky.
Do tejto skupiny patria najmä:
1.
Minerálne vody (prírodné alebo umelé) a sýtené vody obsahujúce pridaný cukor alebo iné sladidlá alebo ochucujúce látky.
2.
Nápoje, akými je limonáda, kola, pomarančové alebo citrónové nápoje zložené z pitnej vody obsahujúcej pridaný cukor alebo iné sladidlá alebo bez nich, s príchuťou šťavy alebo ovocnej esencie alebo zložených výťažkov, prípadne tiež obsahujúce kyselinu vínnu alebo kyselinu citrónovú; často sú sýtené oxidom uhličitým. Distribuujú sa prevažne vo fľašiach alebo iných hermeticky uzavretých obaloch.
…
C)
Ostatné nealkoholické nápoje, okrem ovocných alebo zeleninových štiav položky 2009.
Do tejto skupiny patria najmä:
1.
Tamarindové nektáre pripravené na konzumáciu ako nápoj pridaním vody, cukru alebo iných sladidiel a precedením.
2.
Niektoré potraviny v tekutej forme, vhodné na priamu konzumáciu ako nápoje, ako sú nápoje na báze mlieka alebo kakaa.
Z tejto položky sú vylúčené:
a)
Jogurt v tekutom stave a ostatné fermentované alebo acidofilné mlieko alebo smotana, obsahujúce kakao, ovocie alebo ochutené (položka 0403).
b)
Cukrové sirupy položky 1702 a ochutené cukrové sirupy položky 2106.
c)
Ovocné alebo zeleninové šťavy, aj keď sa priamo používajú ako nápoje (položka 2009).
d)
Lieky položiek 3003 alebo 3004.“ [neoficiálny preklad]
Právo Únie
KN
9
Ako vyplýva z článku 1 ods. 1 nariadenia č. 2658/87, KN upravuje colné zatriedenie tovarov dovezených do Európskej únie. Podľa článku 3 ods. 1 tohto nariadenia táto nomenklatúra preberá položky a podpoložky HS zložené zo šiestich čísel, pričom iba siedme a ôsme číslo tvoria jej vlastné triedenie.
10
Prvá časť KN obsahuje úvodné ustanovenia. V tejto časti v oddiele I s názvom „Všeobecné pravidlá“ sa v jeho bode A, ktorý sa týka všeobecných pravidiel výkladu KN, stanovuje:
„Zatrieďovanie tovaru do [KN] sa riadi nasledujúcimi zásadami:
1.
Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.
…
6.
Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám a ‚s príslušnými zmenami‘ podľa vyššie uvedených pravidiel pod podmienkou, že porovnateľné sú len podpoložky rovnakej úrovne. Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
11
Druhá časť KN s názvom „Zoznam colných sadzieb“ obsahuje IV. triedu s názvom „Pripravené potraviny; nealkoholické a alkoholické nápoje a ocot; tabak a vyrobené náhradky tabaku; produkty, tiež obsahujúce nikotín, určené na inhaláciu bez horenia; ostatné výrobky obsahujúce nikotín určené na príjem nikotínu ľudským telom“. Táto trieda zahŕňa 21. kapitolu s názvom „Rôzne jedlé prípravky“ a 22. kapitolu s názvom „Nealkoholické a alkoholické nápoje a ocot“.
12
Podľa doplnkovej poznámky 5 k 21. kapitole KN:
„Ostatné potravinové prípravky, predkladané v odmerných dávkach, ako sú kapsuly, tabletky, pastilky alebo pilulky, a ktoré sú určené na použitie ako potravinový doplnok, sa zatriedia do položky 2106, pokiaľ nie sú špecifikované alebo zahrnuté inde.“
13
Táto 21. kapitola obsahuje predovšetkým nasledujúce položky a podpoložky:
Číselný znak KN
Opis tovaru
Zmluvné colné sadzby (%)
Doplnkové jednotky
1
2
3
4
…
2106
Potravinové prípravky inde nešpecifikované ani nezahrnuté:
…
2106 90
– Ostatné:
…
2106 90 98
– – – Ostatné
9…
–
14
Nasledujúca 22. kapitola KN zahŕňa položku 2202 tejto nomenklatúry a jej podpoložky v tomto znení:
Číselný znak KN
Opis tovaru
Zmluvné colné sadzby (%)
Doplnkové jednotky
1
2
3
4
…
2202
Vody, vrátane minerálnych vôd a sýtených vôd, obsahujúce pridaný cukor alebo ostatné sladidlá alebo ochutené, a ostatné nealkoholické nápoje, okrem štiav ovocných… alebo zeleninových štiav položky 2009:
…
2202 99
– – Ostatné:
…
…
2202 99 19
– – – – Ostatné
…
9,6
1
…
15
Na účely sporu vo veci samej sú relevantné vysvetlivky KN vypracované Európskou komisiou podľa článku 9 ods. 1 písm. a) druhej zarážky nariadenia č. 2658/87 a uverejnené v Úradnom vestníku Európskej únie29. marca 2019 (Ú. v. EÚ C 119, 2019, s. 1, ďalej len „vysvetlivky KN“).
16
Úvodná časť vysvetliviek KN k 21. kapitole tejto nomenklatúry má názov „Všeobecne“ a znie takto:
„Zatriedenie ‚potravinových doplnkov‘ (uvedených v bode (16) vysvetliviek HS k položke 2106), najmä ostatných potravinových prípravkov predkladaných v odmeraných dávkach, ako sú kapsuly, tabletky, pastilky a pilulky, a ktoré sú určené na použite ako potravinové doplnky, je takisto potrebné posudzovať vzhľadom na kritériá uvedené v [rozsudku zo 17. decembra 2009, Swiss Caps (C‑410/08 až C‑412/08, EU:C:2009:794)].“
17
Podľa všeobecných úvah v úvodnej časti vysvetliviek KN k jej 22. kapitole:
„…
Do tejto kapitoly patria – pokiaľ sa nejedná o lieky – tonizujúce prípravky, ktoré i napriek užívaniu v malých množstvách, napríklad lyžičkou, sú vhodné na bezprostrednú konzumáciu ako nápoje. Nealkoholické tonizujúce prípravky, ktoré vyžadujú zriedenie pred konzumáciou nepatria do 22. kapitoly (všeobecne položka 2106).“
18
Pokiaľ ide o položku 2202 KN, vysvetlivky KN uvádzajú:
„…
Nealkoholické nápoje tejto položky sú tekutiny vhodné a určené na bezprostrednú ľudskú konzumáciu pitím bez ohľadu na množstvo, v akom sa užívajú, alebo osobitné účely, na ktoré sa môžu rôzne druhy tekutín konzumovať, pokiaľ nie sú zahrnuté v žiadnej inej špecifickejšej položke. Čisto subjektívne premenlivé faktory, ako napríklad spôsob, akým sa takéto nápoje konzumujú, alebo účel, na aký sa konzumujú, napr. utíšenie smädu alebo zlepšenie zdravia, nie sú pre ich zatriedenie podstatné (pozri [rozsudok z 26. marca 1981, Dr Ritter (114/80, EU:C:1981:79)])…“
19
Pokiaľ ide o podpoložku 22029919 KN, vo vysvetlivkách KN sa uvádza:
„Táto podpoložka zahŕňa tonizujúce prípravky opísané v druhom odseku všeobecnej časti vysvetliviek k tejto kapitole. Základom uvedených nealkoholických nápojov, často označovaných ako potravinové doplnky, môžu byť výťažky z rastlín (vrátane byliniek) a môžu obsahovať pridané vitamíny a/alebo minerálne látky. Uvedené prípravky vo všeobecnosti majú udržiavať dobrý zdravotný stav a pohodu. Preto sa líšia od ochutených a sladených vôd a iných nealkoholických nápojov podpoložky 22021000, uvedených vo vysvetlivkách k HS pre položku 2202, odsek (A).“
Smernica 2002/46/ES
20
Článok 2 smernice Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (Ú. v. ES L 183, 2002, s. 51; Mim. vyd. 13/029, s. 490) stanovuje:
„Pre účely tejto smernice:
a)
pod pojmom ‚potravinové doplnky‘ sa rozumejú potraviny, ktorých účelom je doplňovanie bežnej stravy, a ktoré sú koncentrovanými zdrojmi živín alebo iných látok s nutričným alebo fyziologickým účinkom – samostatne alebo v kombinácii – predávané vo forme dávok a to také formy ako sú kapsule, pastilky, tabletky, pilulky a iné podobné formy, vrecúška s práškom, ampulky s kvapalinou, fľaštičky na dávkovanie kvapiek a iné podobné formy kvapalín a práškov určené na príjem v meraných množstvách v malých jednotkách;
…“
Spor vo veci samej a prejudiciálna otázka
21
Spoločnosť Prisum Healthcare distribuuje potravinový doplnok v tekutej forme s názvom „Feroglobin liquid plus“, ktorý sa predáva v plastových fľaštičkách s objemom 200 mililitrov (ml) a obsahuje železo vo forme síranu železnatého, vitamínový komplex, minerálne soli, rastlinné výťažky, prírodné ovocné výťažky, iné živiny, med, cukor a glukózový sirup (ďalej len „predmetný výrobok“). Prisum Healthcare odporúča užívať dve lyžičky predmetného výrobku každý deň a uvádza, že je určený na tvorbu hemoglobínu a červených krviniek, čím prispieva k udržaniu dobrého zdravotného stavu, celkovej pohody organizmu a normálneho fungovania imunitného systému.
22
V marci 2023 Prisum Healthcare požiadala rumunský colný úrad o záväznú informáciu o nomenklatúrnom zatriedení predmetného výrobku do položky 2106 KN, konkrétne do podpoložky 21069098.
23
Tento úrad 7. júla 2023 vydal rozhodnutie týkajúce sa záväznej informácie o nomenklatúrnom zatriedení tovaru, v ktorom uviedol, že na účely colného zatriedenia sa predmetný výrobok má považovať za tonizujúci nápoj vo fľaši v zmysle položky 2202 KN.
24
Prisum Healthcare podala proti tomuto rozhodnutiu sťažnosť.
25
Rumunský colný úrad 6. septembra 2023 túto sťažnosť zamietol a odmietol zatriediť predmetný výrobok do položky 2106 KN. Tento úrad dospel totiž k záveru, že v KN neexistujú žiadne špecifické položky pre výrobky uvádzané na trh ako potravinové doplnky a ani z tejto nomenklatúry nevyplýva, že potravinové doplnky musia byť zatriedené do položky 2106 bez ohľadu na ich vlastnosti. S odkazom najmä na všeobecné pravidlo 1 pre výklad KN uvedený úrad uviedol, že do položky 2106 KN je vhodné zatriediť len tie výrobky, ktoré nemožno zaradiť do iných špecifických položiek. Potravinové doplnky, ako je predmetný výrobok, by sa však mohli zatriediť do rôznych položiek KN. Na základe týchto dôvodov sa rumunský colný orgán domnieval, že predmetný výrobok je prípravok v tekutej forme určený na konzumáciu v čistom stave, takže by sa mal zatriediť do položky 2202 KN.
26
Prisum Healthcare sa proti tomuto rozhodnutiu odvolala na Curtea de Apel Bucureşti (Odvolací súd v Bukurešti, Rumunsko), vnútroštátny súd, ktorý podal návrh na začatie prejudiciálneho konania.
27
Pred vnútroštátnym súdom účastníci konania v podstate vedú spor o tom, či výrobky v tekutej forme uvádzané na trh ako potravinové doplnky majú byť zatriedené do inej colnej položky, než je položka 2106, keďže KN neobsahuje špecifické položky pre výrobky uvádzané na trh ako potravinové doplnky bez ohľadu na ich formu (tekuté, tuhé, kapsule, atď.).
28
Prisum Healthcare v podstate tvrdí, že vzhľadom na svoje špecifické technické vlastnosti a napriek svojej tekutej forme je predmetný výrobok potravinovým doplnkom v zmysle smernice 2002/46, a preto mal byť zatriedený do položky 2106 KN, konkrétne do jej podpoložky 21069098. Okrem toho rumunský colný úrad pri odôvodňovaní svojho rozhodnutia v súvislosti s tekutou formou tohto výrobku nezohľadnil judikatúru vyplývajúcu z rozsudku zo 17. decembra 2009, Swiss Caps (C‑410/08 až C‑412/08, EU:C:2009:794).
29
Na druhej strane podľa rumunského colného úradu z rozsudku z 26. marca 1981, Dr Ritter (114/80, EU:C:1981:79), vyplýva, že všetky tovary predložené v tekutej forme, ako je to v prípade predmetného výrobku, musia byť nevyhnutne zatriedené do položky 2202 KN, ktorá zahŕňa „nealkoholické nápoje“ a „tonizujúce nápoje alebo prípravky“, bez ohľadu na to, či sú označené ako potravinové doplnky.
30
Vnútroštátny súd má pochybnosti o tom, či judikatúra vyplývajúca z tohto rozsudku je uplatniteľná na spor, o ktorom rozhoduje. Uvedený rozsudok bol totiž vydaný pred nadobudnutím účinnosti nariadenia č. 2658/87 a týkal sa tonizujúceho nápoja, a nie potravinového doplnku. Okrem toho jednak Výbor pre HS rozhodol o zatriedení výrobku s vlastnosťami porovnateľnými s vlastnosťami predmetného výrobku do položky 2106 tohto systému a jednak z rozsudku zo 17. decembra 2009, Swiss Caps (C‑410/08 až C‑412/08, EU:C:2009:794), vyplýva, že potravinový doplnok vo forme kapsúl by mal byť zatriedený do položky 2106 KN.
31
Vzhľadom na tieto úvahy Curtea de Apel București (Odvolací súd Bukurešť) rozhodol prerušiť konanie a položiť Súdnemu dvoru túto prejudiciálnu otázku:
„Má sa [KN] vykladať v tom zmysle, že:
potravinový prípravok v tekutej forme obsahujúci železo (ako síran železnatý), vitamínový komplex, minerálne soli, rastlinné výťažky, prírodné ovocné výťažky, iné živiny, med, cukor a glukózový sirup, ktorý sa ako taký konzumuje v dávkach 2 lyžičky denne a uvádza sa na trh v plastových fľaštičkách s objemom 200 ml, určený na osobitné použitie pri tvorbe hemoglobínu a červených krviniek a majúci funkciu potravinového doplnku, ktorý prispieva k dobrému zdravotnému stavu, celkovej pohode organizmu a normálnemu fungovaniu imunitného systému, patrí do vyššie uvedenej položky 2202 [KN], keďže jeho tekutá forma má za následok jeho vylúčenie zo zatriedenia do položky 2106?“
O prejudiciálnej otázke
32
Vnútroštátny súd sa svojou otázkou v podstate pýta, či sa má KN vykladať v tom zmysle, že potravinový prípravok v tekutej forme obsahujúci železo vo forme síranu železnatého, vitamínový komplex, minerálne soli, rastlinné výťažky, prírodné ovocné výťažky, iné živiny, med, cukor a glukózový sirup, ktorý sa ako taký konzumuje v dávkach 2 lyžičky denne, uvádza sa na trh v plastových fľaštičkách s objemom 200 ml, je určený na osobitné použitie pri tvorbe hemoglobínu a červených krviniek a má funkciu potravinového doplnku, ktorý prispieva k dobrému zdravotnému stavu, celkovej pohode organizmu a normálnemu fungovaniu imunitného systému, patrí do položky 2106 tejto nomenklatúry alebo do položky 2202 uvedenej nomenklatúry.
33
Na účely odpovede na položenú otázku treba na úvod pripomenúť, že keď je Súdnemu dvoru podaný návrh na začatie prejudiciálneho konania v oblasti colného zatriedenia, jeho úlohou je skôr objasniť vnútroštátnemu súdu kritériá, ktorých uplatnenie mu umožní správne zatriediť predmetné tovary do KN, než aby sám vykonal toto zatriedenie. Toto zatriedenie vyplýva z čisto skutkového posúdenia, ktoré neprináleží vykonať Súdnemu dvoru v rámci prejudiciálneho konania (rozsudok z 20. októbra 2022, Mikrotīkls, C‑542/21, EU:C:2022:814, bod 21 a citovaná judikatúra).
34
Treba tiež pripomenúť, že podľa všeobecného pravidla 1 na interpretáciu KN sa colné zatriedenie tovarov určuje podľa znenia položiek a poznámok k triedam alebo kapitolám tejto nomenklatúry. V záujme právnej istoty a s cieľom uľahčiť kontroly treba rozhodujúce kritérium pre colné zatriedenie týchto tovarov hľadať všeobecne v ich objektívnych znakoch a vlastnostiach, ako sú definované v znení položky KN a v poznámkach k príslušným triedam alebo kapitolám. Účel použitia predmetného výrobku môže byť objektívnym kritériom na jeho zatriedenie, pokiaľ je s týmto výrobkom spätý, a treba ho posúdiť na základe objektívnych znakov a vlastností uvedeného výrobku (rozsudok z 20. októbra 2022, Mikrotīkls, C‑542/21, EU:C:2022:814, bod 22 a citovaná judikatúra).
35
Okrem toho Súdny dvor opakovane rozhodol, že napriek tomu, že vysvetlivky k HS a ku KN nie sú záväzné, predstavujú dôležité prostriedky na zabezpečenie jednotného uplatňovania spoločného colného sadzobníka a ako také poskytujú poznatky využiteľné na jeho výklad (rozsudok z 20. októbra 2022, Mikrotīkls, C‑542/21, EU:C:2022:814, bod 23 a citovaná judikatúra).
36
V tejto súvislosti sa znenie položky 2106 KN vzťahuje na „Potravinové prípravky inde nešpecifikované ani nezahrnuté“. Doplnková poznámka 5 k 21. kapitole KN spresňuje, že predmetná položka zahŕňa najmä potravinové prípravky predkladané v odmeraných dávkach, ako sú kapsuly, tabletky, pastilky a pilulky, a určené na použitie ako potravinové doplnky, pokiaľ nie sú špecifikované alebo zahrnuté inde.
37
V dôsledku toho ak potravinový prípravok patrí do položky 2202 KN, práve táto skutočnosť ho vylučuje z položky 2106 KN.
38
Je preto potrebné overiť, či potravinový prípravok v tekutej forme môže patriť do položky 2202 tejto nomenklatúry.
39
Podľa jej znenia do tejto položky patria vody, vrátane minerálnych vôd a sýtených vôd, obsahujúce pridaný cukor alebo ostatné sladidlá alebo ochutené, a ostatné nealkoholické nápoje, okrem štiav ovocných alebo zeleninových štiav.
40
Pokiaľ ide po prvé o pojem „nápoj“, ktorý nie je vymedzený ani v KN, ani v HS či vo vysvetlivkách ku KN a HS, Súdny dvor už rozhodol v bodoch 8 a 9 rozsudku z 26. marca 1981, Dr Ritter (114/80, EU:C:1981:79), že tento pojem treba v podstate chápať ako všeobecný pojem označujúci všetky tekutiny určené na ľudskú spotrebu, pokiaľ nie sú predmetom iného špecifického zatriedenia, takže uvedený pojem zahŕňa akúkoľvek tekutinu vhodnú na ľudskú spotrebu a určenú na toto použitie bez ohľadu na absorbované množstvo alebo na osobitné účely, na ktoré sa môžu rôzne druhy tekutín spotrebovať, alebo na použité suroviny.
41
V tejto súvislosti, hoci bol tento rozsudok vydaný pred nadobudnutím účinnosti nariadenia č. 2658/87 a týka sa výkladu položiek 2106 a 2202 bývalého spoločného colného sadzobníka, zostáva v prejednávanej veci plne relevantný, keďže príslušné ustanovenia predmetných nomenklatúrnych položiek a ustanovenia upravujúce ich výklad neboli zmenené.
42
Po druhé zo všeobecných úvah v úvodnej časti vysvetliviek k 22. kapitole KN vyplýva, že táto kapitola sa vzťahuje na tonizujúce prípravky, ktoré sa môžu konzumovať v čistom stave ako nápoje, „napriek užívaniu v malých množstvách, napríklad lyžičkou“. Na druhej strane, nealkoholické tonizujúce prípravky, „ktoré vyžadujú zriedenie pred konzumáciou [ako nápoje – neoficiálny preklad]“, patria vo všeobecnosti do položky 2106 KN.
43
Vysvetlivka k položke 2202 KN spresňuje s odkazom na rozsudok z 26. marca 1981, Dr Ritter (114/80, EU:C:1981:79), že nealkoholické nápoje tejto položky sú tekutiny vhodné a určené na bezprostrednú ľudskú konzumáciu pitím v čistom stave bez ohľadu na množstvo, v akom sa užívajú, alebo osobitné účely, na ktoré sa môžu rôzne druhy tekutín konzumovať, pokiaľ nie sú zahrnuté v žiadnej inej špecifickejšej položke KN. Takisto sa spresňuje, že čisto subjektívne premenlivé faktory, ako napríklad spôsob, akým sa takéto nápoje konzumujú, alebo účel, na aký sa konzumujú, napr. utíšenie smädu alebo zlepšenie zdravia, nie sú pre ich zatriedenie podstatné.
44
Okrem toho, ako je uvedené vo vysvetlivkách k podpoložke 22029919 KN, nealkoholické nápoje, často označované ako „potravinové doplnky“, propagované ako prospešné pre zdravie a pohodu, ktoré môžu byť založené na výťažkoch z rastlín vrátane byliniek a môžu obsahovať pridané vitamíny a/alebo minerálne látky, by mali byť v zásade zatriedené do tejto podpoložky KN.
45
Po tretie, ako uviedli rumunská a poľská vláda, ako aj Komisia, z rozsudku zo 17. decembra 2009, Swiss Caps (C‑410/08 až C‑412/08, EU:C:2009:794), nemožno vyvodiť, že akýkoľvek potravinový prípravok považovaný za potravinový doplnok by mal byť zatriedený do položky 2106 KN. V uvedenom rozsudku sa totiž Súdny dvor bez toho, aby vylúčil možnosť, že potravinový doplnok v tekutej forme by mohol byť zatriedený do položky 2202 tejto nomenklatúry, obmedzil na rozhodnutie, že potravinové doplnky vo forme kapsúl by mali byť zatriedené do položky 2106 KN.
46
Po štvrté skutočnosť, že predmetný výrobok je uvádzaný na trh ako „potravinový doplnok“ podľa smernice 2002/46, nebráni zatriedeniu tohto výrobku do položky 2202 KN vzhľadom na zásadne odlišné ciele tejto smernice a KN (pozri analogicky rozsudok z 15. decembra 2016, LEK, C‑700/15, EU:C:2016:959, body 34 až 37).
47
Po piate a v poslednom rade, pokiaľ ide o stanovisko k zatriedeniu 2106.90/43 prijaté Výborom pre HS na jeho 71. zasadnutí v marci 2023, na ktoré sa Prisum Healthcare odvoláva vo svojich písomných pripomienkach a ktoré zatrieďuje výrobok s vlastnosťami porovnateľnými s vlastnosťami predmetného výrobku do položky 2106 HS, je potrebné pripomenúť, ako to urobili rumunská a poľská vláda, ako aj Komisia, že vzhľadom na rozsudok z 26. marca 1981, Dr Ritter (114/80, EU:C:1981:79), Únia požiadala o preskúmanie tohto stanoviska k zatriedeniu. Keďže však Výbor pre HS túto žiadosť zamietol, Komisia písomným oznámením z 15. decembra 2023 informovala generálneho tajomníka WCO, že z dôvodu tohto rozsudku nebude môcť uplatňovať uvedené stanovisko k zatriedeniu.
48
V každom prípade Súdny dvor už rozhodol, že hoci stanoviská HS predstavujú ukazovatele, ktoré významným spôsobom prispievajú k výkladu rozsahu rozličných položiek KN, nie sú právne záväzné a nemožno na ne prihliadať, ak sa ich výklad zdá byť v rozpore so znením spornej položky KN (pozri v tomto zmysle uznesenie z 19. januára 2005, SmithKline Beecham, C‑206/03, EU:C:2005:31, body 24 až 28 a citovanú judikatúru).
49
Z toho vyplýva, že potravinové prípravky v tekutej forme, ak táto ich forma umožňuje, aby boli určené na ľudskú spotrebu ako nápoje, bez ohľadu na množstvo, v akom sa užívajú, alebo osobitné účely, na ktoré sa môžu konzumovať, možno zatriediť do položky 2202 KN, pokiaľ nie sú zahrnuté do inej špecifickejšej položky KN. Tekutá forma, v ktorej sú tieto potravinové prípravky predkladané, sa totiž musí považovať za objektívnu vlastnosť, ktorá ich vylučuje zo zatriedenia do položky 2106 KN.
50
Vzhľadom na všetky predchádzajúce úvahy treba na položenú otázku odpovedať tak, že KN sa má vykladať v tom zmysle, že potravinový prípravok v tekutej forme obsahujúci železo vo forme síranu železnatého, vitamínový komplex, minerálne soli, rastlinné výťažky, prírodné ovocné výťažky, iné živiny, med, cukor a glukózový sirup, ktorý sa ako taký konzumuje v dávkach 2 lyžičky denne, uvádza sa na trh v plastových fľaštičkách s objemom 200 ml, je určený na osobitné použitie pri tvorbe hemoglobínu a červených krviniek a má funkciu potravinového doplnku, ktorý prispieva k dobrému zdravotnému stavu, celkovej pohode organizmu a normálnemu fungovaniu imunitného systému, patrí do položky 2202 tejto nomenklatúry.
O trovách
51
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (deviata komora) rozhodol takto:
Kombinovaná nomenklatúra uvedená v prílohe I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, v znení vyplývajúcom z vykonávacieho nariadenia Komisie (EÚ) 2022/1998 z 20. septembra 2022,
sa má vykladať v tom zmysle, že:
potravinový prípravok v tekutej forme obsahujúci železo vo forme síranu železnatého, vitamínový komplex, minerálne soli, rastlinné výťažky, prírodné ovocné výťažky, iné živiny, med, cukor a glukózový sirup, ktorý sa ako taký konzumuje v dávkach 2 lyžičky denne, uvádza sa na trh v plastových fľaštičkách s objemom 200 mililitrov, je určený na osobitné použitie pri tvorbe hemoglobínu a červených krviniek a má funkciu potravinového doplnku, ktorý prispieva k dobrému zdravotnému stavu, celkovej pohode organizmu a normálnemu fungovaniu imunitného systému, patrí do položky 2202 tejto nomenklatúry.
Podpisy
(
*1
)	Jazyk konania: rumunčina.